Togene starter "så småt" med at køre igen, skriver DSB på sin hjemmeside.

Det sker, efter en overenskomststridig strejke hos DSB det meste af dagen har lammet togtrafikken på hele Sjælland samt mellem Odense og København.

- DSB´s kørende personale på S-banen og den østlige del af fjern- og regionaltog er nu begyndt at melde sig klar til tjeneste, skriver DSB.

Togene på Kystbanen er netop startet op. DSB forventer at køre med en reduceret køreplan i løbet af de næste timer. Der vil være et tog i timen på fjern- og regionaltogene og 20 minutters drift på S-banen og Kystbanen.

Først normal trafik tirsdag morgen

Informationschef Tony Bispeskov fra DSB, siger til Ritzau, at der er et langt efterslæb, som betyder, at trafikken først vil være tilbage i normal drift tirsdag morgen.